Here is a page extracted from Wikipedia that may contain CSS, HTML, and a lot of unformatted text.

Title: Rattus norvegicus
Content: A rata grisa u rata comuna (Rattus norvegicus (Berkenhout, 1769)) ye un mamifero d'a orden d'os Rodentia y familia Muridae que se creye que s'orichinó en o norte de China, pero agora iste radedor s'ha extendiu a toz os continents fueras de l'Antarctida, y ye a rata dominant en Europa y gran parti d'America d'o Norte. Con raras excepcions, a rata grisa vive ansequiera que vivan os humans, particularment en as arias urbanas.

As ratas comunas son ratas grans, de constitución fuerte con un cranio quadrau, morro romo y coda gruixuda, que la suya longaria por un regular ye menor que a longaria d'o tozuelo y o tronco. A longaria d'o tozuelo a lo tronco ye de 18 a 26 cm, a longaria d'a coda de 14 a 21 cm y a longaria d'o piet zaguero de 38 a 45 mm. A coda tien 163-205 aniellos d'escala. As orellas son redondas y chicotas con una longaria de 17 a 23 mm; quan se pliegan enta adebant, aconsiguen como maximo lo canto posterior d'o uello. Os animals sexualment maduros pesan entre 170 y 350 g.

A especie amuestra un claro dimorfismo sexual, os masclos son mas grans y pesaus que as fembras. En una amuestra de Görlitz, os masclos en dos grupos d'edat d' animals sexualment maduros pesoron un promeyo de 309 y 404 g, mientres que as fembras en os mesmos grupos d'edat pesoron 255 y 315 g, respectivament. Os masclos yeran en promeyo 17,5 y 22 % mas pesaus que as fembras, a longaria d'o tozuelo a torso d'os masclos yera 8,1 y 10,1 % mas larga.

Referencias

Vinclos externos 

Rattus